钦定古今图书集成/明伦汇编/皇极典/第258卷 > 屠隆鸿苞 > 用人
## 钦定古今图书集成/明伦汇编/皇极典/第258卷 > 屠隆鸿苞 > 用人

今世鲜真材，寡实用，厥有繇焉。则制举之学误之也。
当其学为制举之业时，曷尝虚心凝神，入孔孟理窟
哉？又无事讲先王，明当世之务，维日钻研《论》《孟》故纸，
学一二帖括语以应有司梯进取，所希望，不出富贵
声利间，名挂逢掖，而其心犹然。巿人虽日诵圣人之
书，而不闻大道天地之所以位，日月之所以明，山岳
“之所以峙，江河之所以流，寒暑之所以禅，人物之所
以生，皇王帝霸之所以升降，古今治乱之所以循环，
何以为礼乐名物，何以为神化性命”，茫然也。一旦出
而应世，学疏识寡，目瞀古今，胸无义理，措置乌有足
观乎？古之用人，或以梦卜，或以荐扬，或以弓旌，或以
蒲轮，或以贤良方正，或以直言敢谏，或以智谋勇略，
或以孝弟力田，或以博学宏辞，或以《射策》诗赋。顿八
纮，设天网，途亦广矣。水搜蛟龙，陆挂麟凤，野无遗贤，
贤有实用，此古之所以国享泰宁，治登郅隆也。夫国
家之用人，不都将相大臣，则署诸司牧伯，上调阴阳，
下康万灵，内安宗社，外宁边鄙，非小物也。今以“调阴
阳、康万灵，内安宗社”，外宁边鄙之事，而仅仅取之帖
括。世虽有夔、龙之德，管、葛之才，随、夷之操，曾、史之行，
班、马之文，韩、白之略，而不得志于帖括。即英雄有老
死蓬蒿而已。夫帖括果英雄之长乎？帖括果足以得
英雄乎？又今之宰相，取之吉士；今之吉士，取之一诗。
《诗》者，今时之所大禁，而取吉士则用之。夫今之宰相，
即古“之皋、夔、稷、契、伊、傅、周、召也，其所职经纶燮理事
也。以皋、夔、稷、契、伊、傅、周、召所为经纶燮理而取之吉
士，吉士则取之一诗。无论诗鄙，即其所为诗高于李、
杜，何关治忽大数？而使郭汾阳、韩魏公诸公操笔为
诗，未必冠绝艺苑，一不得志于诗，则虽夙负公辅之
器，永绝台鼎之期矣，非所以收英俊而希上理也。”愚
不自度，妄立臆见，制举之外，当别开一途。或备德行，
或负奇才，或学识足备顾问，或辞赋足润太平，名流
郡国，取信乡闾，而为制科所遗者，许有司特荐以闻，
天子临轩，集公卿大夫亲试，果有可采，令得与制科
士一体擢用。如遇非常之人，则待以不次之位，无狃
常格。以制科罗英贤，以特荐，网遗逸，庶可免明镜《盖
卮》《腰镰》刈葵之患乎？以诗赋取吉士，亦不妨沿旧令
甲，但无多而太滥。而又于中外诸僚中，访其有可充
馆阁赞密勿者，咸许改入馆职，五品以上者竟充宫
坊，六品以下者仍充编检。出自吉士者熟国家典故，
出自诸僚者识世务民情。如是而并收参用，必有可
观，又不失朝廷隆重馆僚之意，不亦可乎？余观唐、宋
状元及第，恒出授尉、簿、判、幕等官，翰林学士每出知
州郡，入仍居翰林，则阁臣何以必翰林，翰林何以必
吉士，诸僚何以必不得入馆职哉？即古起版筑畊农
而迳以作相者，抑又何也。